Verðlaunahafar á hátíðinni með Hafstein fyrir miðju . Ljósmynd / Hveragerðisbær Hafsteinn Valdimarsson , landsliðsmaður í blaki , var valinn íþróttamaður Hveragerðisbæjar árið 2019 . Viðurkenningin var afhent við hátíðlega athöfn á Listasafni Árnesinga á milli jóla og nýárs . Hafsteinn var fyrirliði íslenska landsliðsins þegar það spilaði á Smáþjóðaleikunum í Svartfjallalandi í sumar . Hann er einnig leikmaður í franska liðinu Calais og er þar einn af burðarásum liðsins . Sjö einstaklingar hlutu tilnefningu til íþróttamanns Hveragerðis þetta árið en auk Hafsteins voru það Bjarki Rúnar Jónínuson , knattspyrnumaður , Björn Ásgeir Ásgeirsson , körfuknattleiksmaður , Erlingur Arthúrsson , golfari , Margrét Guanbing Hu , badmintonmaður , Rakel Hlynsdóttir , lyftingamaður og Úlfar Jón Andrésson , íshokkýmaður . Sex íþróttamenn fengu viðurkenningar fyrir afrek sín á árinu , Íslandsmeistaratitil eða landsliðsverkefni . Það voru Margrét Guanbing Hu , sem varð Íslandsmeistari í tvíliðaleik unglinga í badminton , Úlfur Þórhallsson , sem var Íslandsmeistari í einliðaleik snáða í badminton og landsliðsfólkið Björn Ásgeir Ásgeirsson , U20 ára liði Íslands í körfubolta Úlfar Andrésson , landsliðsmaður í íshokký og bræðurnir Hafsteinn og Kristján Valdimarssynir , landsliðsmenn í blaki . Björgvin Karl fékk viðurkenningu Reglur Hveragerðisbæja um viðurkenningar til íþróttamanna gera ráð fyrir að aðeins séu veittar viðurkenningar til íþróttamanna sem stunda grein innan vébanda ÍSÍ . Í ár var aðeins breytt út af vananum og Björgvini Karli Guðmundssyni veitt viðrkenning fyrir sinn árangur í crossfit . Björgvin Karl lenti í 3. sæti á heimsmeistaramótinu í crossfit og sigraði einnig Reykjavik Crossfit Championship í apríl auk þess sem hann náði frábærum árangri á fleiri mótum .